62018TJ0074_RES
Kawża T‑74/18
Visi/one GmbH
vs
L-Uffiċċju tal-Proprjetà Intellettwali tal-Unjoni Ewropea
Sentenza tal-Qorti Ġenerali (It-Tmien Awla) tat‑13 ta’ Ġunju 2019
“Disinn Komunitarju – Proċedimenti għal dikjarazzjoni ta’ invalidità – Disinn Komunitarju rreġistrat li jirrappreżenta tabelli li jiddendlu għall-karozzi – Disinn preċedenti – Prova tal-iżvelar – Artikolu 7 tar-Regolament (KE) Nru 6/2002 – Raġuni għall-invalidità – Assenza ta’ karattru individwali – Utent avżat – Grad ta’ libertà tad-disinjatur – Assenza ta’ impressjoni globali differenti – Artikoli 6 u 25(1)(b) tar-Regolament Nru 6/2002”
Disinni Komunitarji – Raġunijiet għal invalidità – Assenza ta’ karattru individwali – Żvelar lill-pubbliku – Prova tal-iżvelar
(Regolament tal-Kunsill Nru 1/2002, Artikolu 7(1))
(ara l-punti 21-24)
Disinni Komunitarji – Dispożizzjonijiet proċedurali – Deċiżjonijiet tal-Uffiċċju – Rispett tad-drittijiet tad-difiża – Portata tal-prinċipju
(Regolament tal-Kunsill Nru 6/2002, Artikolu 62, it-tieni sentenza)
(ara l-punt 49)
Disinni Komunitarji – Dispożizzjonijiet proċedurali – Motivazzjoni tad-deċiżjonijiet – L-ewwel sentenza tal-Artikolu 62 tar-Regolament Nru 6/2002 – Portata identika għal dik tal-Artikolu 296 TFUE – Użu ta’ motivazzjoni impliċita mill-Bord tal-Appell – Ammissibbiltà – Kundizzjonijiet
(Arikolu 296 TFUE; Regolament tal-Kunsill Nru 6/2002, l-ewwel sentenza tal-Artikolu 62)
(ara l-punti 57, 58)
Disinni Komunitarji – Raġunijiet għal invalidità – Assenza ta’ karattru individwali – Disinn li ma jagħtix lill-utent avżat impressjoni globali differenti minn dik mogħtija mid-disinn preċedenti – Kriterji ta’ evalwazzjoni
(Regolament tal-Kunsill Nru 6/2002, Artikoli 6(1) u 25(1)(b))
(ara l-punt 66)
Disinni Komunitarji – Raġunijiet għal invalidità – Assenza ta’ karattru individwali – Disinn li ma jagħtix lill-utent avżat impressjoni globali differenti minn dik mogħtija mid-disinn preċedenti – Utent avżat – Kunċett
(Regolament tal-Kunsill Nru 6/2002, Artikoli 6(1) u 25(1)(b))
(ara l-punti 69, 70, 72)
Disinni Komunitarji – Raġunijiet għal invalidità – Assenza ta’ karattru individwali – Disinn li ma jagħtix lill-utent avżat impressjoni globali differenti minn dik mogħtija mid-disinn preċedenti – Kriterji ta’ evalwazzjoni – Libertà tal-kreatur
(Regolament tal-Kunsill Nru 6/2002, Artikoli 6(1)(b) u 25(1)(b))
(ara l-punti 74-76, 79)
Disinni Komunitarji – Raġunijiet għal invalidità – Assenza ta’ karattru individwali – Disinn li ma jagħtix lill-utent avżat impressjoni globali differenti minn dik mogħtija mid-disinn preċedenti – Evalwazzjoni globali differenti minn dik mogħtija mid-disinn preċedenti
(Regolament tal-Kunsill Nru 6/2002, Artikoli 6(1) u 25(1)(b))
(ara l-punti 83, 84)
Disinni Komunitarji – Raġunijiet għal invalidità – Assenza ta’ karattru individwali – Disinn li ma jagħtix lill-utent avżat impressjoni globali differenti minn dik mogħtija mid-disinn preċedenti – Rappreżentanza ta’ tabella li tiddendel għal vetturi
(Regolament tal-Kunsill Nru 6/2002, Artikoli 6(1) u 25(1)(b))
(ara l-punti 88-93)
Proċedura ġudizzjarja – Spejjeż – Kundanna tal-parti rebbieħa li tbati parti mill-ispejjeż tagħha
(Regoli tal-Proċedura tal-Qorti Ġenerali, Artikoli 134(1), u 135(1))
(ara l-punti 96, 97)
Sommarju
Fis-sentenza Visi vs EUIPO — EasyFix (Tabella li tiddendel għal vetturi) (T‑74/18), mogħtija fit‑13 ta’ Ġunju 2019, il-Qorti Ġenerali ċaħdet ir-rikors għall-annullament tad-deċiżjoni li permezz tagħha t-Tielet Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) kien iddikjara n-nullità minħabba assenza ta’ karattru individwali ta’ disinn intiż li jiġi inkorporat f’tabella li tiddendel għal vetturi.
Il-Qorti Ġenerali speċifikat li, għall-fini li jiġi stabbilit l-iżvelar ta’ disinn preċedenti, għandha ssir analiżi f’żewġ stadji, li fihom, fl-ewwel lok, jiġu eżaminati jekk l-elementi ppreżentati fit-talba għal dikjarazzjoni ta’ invalidità jurux, minn naħa, il-fatti li jikkostitwixxu żvelar ta’ disinn u, min-naħa l-oħra, in-natura anterjuri ta’ dan l-iżvelar meta mqabbla mad-data tal-preżentazzjoni jew tal-prijorità tad-disinn ikkontestat u, fit-tieni lok, fl-ipoteżi fejn id-detentur ta’ disinn ikkontestat ikun allega l-kontra, jekk l-imsemmija fatti setgħux, fil-kors normali tan-negozju, raġjonevolment ikunu magħrufa fl-ambjenti speċjalizzati li joperaw fis-settur ikkonċernat fl-Unjoni, u fin-nuqqas ta’ dan, l-iżvelar jitqies li jkun bla effett u ma jittiħidx inkunsiderazzjoni.
F’dan il-każ, il-Qorti Ġenerali ddeċidiet li, għalkemm hija ħasra li d-dipartimenti amministrattivi tal-EUIPO kkomunikaw lir-rikorrenti ż-żewġ katalogi prodotti fl-Anness B tat-talba għal dikjarazzjoni ta’ invalidità b’numerazzjoni mhux konsekuttiva li ma kinitx tikkorrispondi mal-ordni tal-paġni tal-katalogi oriġinali, ċirkustanza bħal din bl-ebda mod ma tista’ tqajjem dubji dwar il-legalità tad-deċiżjoni kkontestata f’dak li jirrigwarda l-prova tal-fatti kostituttivi u tal-anterjorità tal-iżvelar tat-tabelli li jiddendlu għall-karozzi rriprodotti fil-punt 4 tad-deċiżjoni kkontestata fir-rigward tal-Anness B u, b’mod partikolari, il-valur probatorju ta’ dawn id-dokumenti għall-fini li jiġi stabbilit l-iżvelar tad-disinn preċedenti. Barra minn hekk, ir-rikorrenti ma wrietx, u lanqas ma allegat, li ċ-ċirkustanzi tal-każ jistgħu raġonevolment jkunu tali li jostakolaw, fil-kors normali tan-negozju, li dawn il-fatti jkunu magħrufa fl-ambjenti speċjalizzati li joperaw fis-settur ikkonċernat fl-Unjoni. Minħabba l-assenza ta’ indizji kuntrarji li jippermettu li wieħed jikkonkludi li dawn il-katalogi ma kinux tqassmu lil dawn l-ambjenti speċjalizzati, huwa mingħajr ma wettaq ebda żball li l-Bord tal-Appell seta’ jikkonkludi li kien ġie żvelat id-disinn preċedenti.
Fir-rigward tal-grad ta’ għarfien u tal-livell ta’ attenzjoni tal-utent avżat, il-Qorti Ġenerali kkunsidrat li b’mod partikolari mill-ġurisprudenza jirriżulta li, anki jekk din il-persuna ta’ riferiment ikollha ċertu grad ta’ għarfien tad-diversi disinni li jeżistu fis-settur ikkonċernat u juru livell relattivament għoli ta’ attenzjoni u viġilanza partikolari meta jiżawhom, xorta ma tkunx espert jew speċjalista, bħall-bniedem tas-sengħa [fid-dritt tal-privattivi] li jkun kapaċi josserva fid-dettall id-differenzi minimi li jistgħu jeżistu bejn id-disinni kunfliġġenti.
Il-Qorti Ġenerali ppreċiżat ukoll li l-influwenza fuq il-karattru individwali tal-fattur relatat mal-grad ta’ libertà tad-disinjatur fl-iżvilupp tad-disinn ikkontestat tvarja skont regola ta’ proporzjonalità inversa.